Document ID: 32012L0044

32012L0044
L 327/37
SLUŽBENI LIST EUROPSKE UNIJE
PROVEDBENA DIREKTIVA KOMISIJE 2012/44/EU
od 26. studenoga 2012.
o izmjeni direktiva 2003/90/EZ i 2003/91/EZ o utvrđivanju provedbenih mjera za potrebe članka 7. direktiva Vijeća 2002/53/EZ i 2002/55/EZ u pogledu minimalnih karakteristika koje se moraju obuhvatiti pregledom i minimalnih uvjeta za pregled nekih sorata poljoprivrednih biljnih vrsta i vrsta povrća
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2002/53/EZ od 13. lipnja 2002. o zajedničkom katalogu sorata poljoprivrednih biljnih vrsta (1), a posebno njezin članak 7. stavak 2. točke (a) i (b),
uzimajući u obzir Direktivu Vijeća 2002/55/EZ od 13. lipnja 2002. o stavljanju na tržište sjemena povrća (2), a posebno njezin članak 7. stavak 2. točku (a) i (b),
budući da:
(1)
Direktive Komisije 2003/90/EZ (3) i 2003/91/EZ (4) usvojene su kako bi se osiguralo da su sorte koje države članice uvrštavaju u svoje nacionalne kataloge u skladu sa smjernicama koje Ured Zajednice za biljnu raznolikost (CPVO) utvrđuje u pogledu minimalnih karakteristika koje se moraju obuhvatiti pregledom nekih vrsta i minimalnih uvjeta za pregled sorata, u mjeri u kojoj su te smjernice utvrđene. Za ostale sorte, te direktive predviđaju primjenu smjernica Međunarodne konvencije za zaštitu novih biljnih sorata (UPOV).
(2)
CPVO i UPOV su od tada izdali daljnje smjernice za jednu drugu vrstu, a postojeće su smjernice ažurirali.
(3)
Direktive 2003/90/EZ i 2003/91/EZ treba stoga na odgovarajući način izmijeniti.
(4)
Mjere predviđene u ovoj Direktivi u skladu su s mišljenjem Stalnog odbora za sjeme i reprodukcijski materijal u poljoprivredi, hortikulturi i šumarstvu,
DONIJELA JE OVU DIREKTIVU:
Članak 1.
Prilozi I. i II. Direktivi 2003/90/EZ zamjenjuju se tekstom u dijelu A Priloga ovoj Direktivi.
Članak 2.
Prilozi Direktivi 2003/91/EZ zamjenjuju se tekstom u dijelu B Priloga ovoj Direktivi.
Članak 3.
Za preglede započete prije 1. siječnja 2014. države članice mogu primjenjivati one verzije direktiva 2003/90/EZ i 2003/91/EZ koje su se primjenjivale prije nego što su izmijenjene ovom Direktivom.
Članak 4.
Države članice donose i objavljuju zakone i druge propise potrebne za usklađivanje s ovom Direktivom najkasnije do 31. prosinca 2013. One Komisiji odmah dostavljaju tekst tih odredaba.
One primjenjuju te odredbe od 1. siječnja 2014.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
Članak 5.
Ova Direktiva stupa na snagu dvadesetog dana od dana objave u Službenom listu Europske unije.
Članak 6.
Ova je Direktiva upućena državama članicama.
Sastavljeno u Bruxellesu 26. studenoga 2012.

Labels: 7
3
6
12
15